Talous- ja sosiaalikomitean lausunto aiheesta "Ehdotus - Euroopan parlamentin ja neuvoston direktiivi mittayksikköjä koskevan jäsenvaltioiden lainsäädännön lähentämisestä annetun neuvoston direktiivin 80/181/ETY muuttamisesta"



Virallinen lehti nro C 169 , 16/06/1999 s. 0001



Talous- ja sosiaalikomitean lausunto aiheesta "Ehdotus - Euroopan parlamentin ja neuvoston direktiivi mittayksikköjä koskevan jäsenvaltioiden lainsäädännön lähentämisestä annetun neuvoston direktiivin 80/181/ETY muuttamisesta"(1) (1999/C 169/01) Neuvosto päätti 23. huhtikuuta 1999 EY:n perustamissopimuksen 100 a artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 15. huhtikuuta 1999. Esittelijä oli Klaus Stöllnberger. Talous- ja sosiaalikomitea hyväksyi 28.-29. huhtikuuta 1999 pitämässään 363. täysistunnossa (huhtikuun 28. päivän kokouksessa) yksimielisesti seuraavan lausunnon. 1. Johdanto 1.1. Joulukuun 20. päivänä 1979 annetulla neuvoston direktiivillä 80/181/ETY(2), sellaisena kuin se on viimeksi muutettuna direktiivillä 89/617/ETY(3), harmonisoidaan mittayksikköjen käyttö yhteisön alueella. Siinä vahvistetaan laillisiksi yksiköiksi Kansainvälisen mittayksikköjärjestelmän (SI) mittayksiköt. 1.1.1. SI-järjestelmä on maailmanlaajuinen järjestelmä, jonka yleinen paino- ja mittakonferenssi hyväksyi vuonna 1960. Se on yhdenmukainen versio metrijärjestelmästä, ja se määritellään Kansainvälisen standardointijärjestön (ISO) ISO 1000 ja ISO 31 -standardeissa. 1.1.2. Muutama erityispoikkeus sallitaan erikoistarkoituksiin kansainvälisesti hyväksyttyjen yksikköjen osalta, esimerkiksi elohopeamillimetri verenpaineen mittausta varten(4). 1.1.3. SI-järjestelmän käyttö yhteisössä mahdollistaa osien valmistuksen ja myynnin järkeistämisen sekä tarjoaa kuluttajille selkeitä ja vertailukelpoisia tietoja. Muutosehdotus ei muuta SI-järjestelmän asemaa yhteisössä. 2. Komission ehdotus 2.1. Direktiivin 80/181/ETY viimeisimmän muutoksen jälkeen on tehty kansainvälisiä päätöksiä, jotka vaikuttavat SI-yksikköjen määritelmiin tai niiden käyttöön. 2.1.1. Yhdeksännentoista yleisen paino- ja mittakonferenssin yhteydessä vuonna 1991 laajennettiin SI-yksikköjen kerrannaisista ja jaannaisista käytettävien etuliitteiden luetteloa. ISO tarkisti ISO 31 -standardia vuonna 1992 tasokulman ja avaruuskulman yksikköjen osalta. Kansainvälisten tiedeliittojen neuvoston julkaisu CODATA Bulletin korvattiin vuonna 1986 toisella julkaisulla, jossa annetaan elektronivoltin ja atomimassayksikön uudet kokeelliset arvot. Direktiiviä on muutettava kyseisten muutosten huomioon ottamiseksi niiltä osin, kuin näiden elinten tekemät sopimukset ja päätökset vaikuttavat direktiivin sisältöön. 2.2. Direktiivin 80/181/ETY 3 artiklan 2 kohdassa säädetään, että muina kuin laillisina yksikköinä annettujenlisämittayksikköjen merkinnät sallitaan laillisten mittayksikköjen lisäksi joulukuun 31. päivään 1989 asti. Määräaikaa pidennettiin joulukuun 31. päivään 1999 direktiiviin vuonna 1989 tehdyllä muutoksella (89/617/ETY(5)). 2.2.1. Kun siirtymäkausi päättyy, yhteisön ja Yhdysvaltain määriä ilmoittavien yksikköjen käyttöä koskevat lainsäädännöt eivät ole yhdenmukaiset. Yhteisön lainsäädännössä ei enää sallita lisämerkintöjä epävirallisina yksikköinä, ja Yhdysvaltain lainsäädännössä säädetään Yhdysvaltain tavanomaisen tuuma-naula-järjestelmän yksiköiden ja SI-järjestelmän yksiköiden samanaikaisesta käytöstä. 2.2.2. Komissio on vakaasti sitä mieltä, että yksiköiden käyttöä koskeva ongelma voidaan ratkaista vain käyttämällä SI-järjestelmään perustuvaa järjestelmää, jonka myös Yhdysvallat hyväksyy. On muistettava, että Yhdysvallat on ainoa teollisuusvaltio maailmassa, jossa ei käytetä SI-järjestelmää. 2.2.3. Komission mielestä lyhyen aikavälin ratkaisuna Yhdysvaltain olisi muutettava nykyistä lainsäädäntöään niin, että siinä sallittaisiin sellaisten tuotteiden saattaminen markkinoille, joiden merkinnät on tehty ainoastaan SI-järjestelmän yksikköinä. EU:n taas tulisi hyväksyä väliaikaisena toimenpiteenä sen siirtymäkauden pidentäminen 31. joulukuuta 2009 asti, jonka aikana lisämerkinnät sallitaan epävirallisina yksikköinä. 3. Huomautuksia direktiiviehdotukseen 3.1. SI-yksiköiden määritelmien muuttamisesta kansainvälisten päätösten mukaisiksi ei ole haittaa. 3.2. On selvää, että joillekin teollisuudenaloille koituu huomattavia kustannuksia, mikäli joulukuun 31. päiväksi 1999 asetettu määräaika säilytetään ja Yhdysvaltain lainsäädäntöä ei muuteta. Tilanne koskisi pakkauksia, merkintöjä, inventaarioita jne. Komission mukaan kustannusten arvioidaan nousevan yhden suuren monikansallisen kosmetiikkayrityksen osalta 80 miljoonaan Yhdysvaltain dollariin. (Kosmeettisia ja hygieniatuotteita, taiteilijavärejä ja elintarvikkeita edustava) teollisuuden yhteenliittymä arvioi, että pienten yritysten kustannukset nousevat 5000 dollarista ylöspäin miljooniin dollareihin vuosittain. 3.2.1. Määräajan pidentäminen antaa eurooppalaisille valmistajille mahdollisuuden jatkaa tuotteiden markkinointia ilman että ne täyttävät mittayksikköjä koskevat erilaiset vaatimukset. 3.2.2. Määräajan pidentämisen vaikutukset eurooppalaisiin kuluttajiin lienevät pieniä, koska kuluttaja ei tule havaitsemaan mitään merkittävää eroa merkintätiedoissa nykytilanteeseen verrattuna. 3.2.3. Edellä mainituista syistä ehdotuksessa mainittuun määräajan pidentämiseen suhtaudutaan myönteisesti. 3.2.4. Komitea toteaa kuitenkin, että komission ehdottamaa määräajan pidennystä tulisi hyödyntää siten että pyritään entistä tiiviimmin sellaisten Yhdysvaltain määräysten poistamiseen, joissa vaaditaan antamaan tiedot muina kuin SI-järjestelmän yksikköinä. 3.2.5. Lisäksi komitea kannattaa komission suunnitelmaa tarkistaa direktiivin 80/181/ETY soveltamista ja tutkia edelleen direktiivin kattamia aloja, jotta löydetään sopiva menettely maailmanlaajuiseen järjestelmään pääsemiseksi. Bryssel 28. huhtikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 63, 5.3.1999, s. 8; EYVL C 89, 30.3.1999, s. 8. (2) Direktiivi 80/181/ETY, 20.12.1979, EYVL L 39, 15.2.1980, s. 40. (3) Direktiivi 89/617/ETY, EVYL L 357, 7.12.1989, s. 28. (4) Muita esimerkkejä ovat englannin mittayksiköt, joita käytetään Yhdistyneen kuningaskunnan ja Irlannin alueella tietyssä käyttötarkoituksessa (esimerkiksi pint-tynnyrioluen mittayksikkönä). Poikkeus sallitaan myös ilma- ja merikuljetusaloilla sekä rautatieliikenteessä, joiden yhteydessä voidaan käyttää muita kuin direktiivissä pakollisiksi säädettyjä yksikköjä silloin, kun niistä on säädetty jäsenvaltioita sitovissa kansainvälisissä yleissopimuksissa. (5) Direktiivi 89/617/ETY, EYVL L 357, 7.12.1989, s. 28.